Størstedelen af de opstillede folketingskandidater har været særdeles synlige på valgkampens sidste dag. Heriblandt Flemming Møller Mortensen (S) som stadigvæk var ude at tale med folk på gågaden i Aalborg ved 18-tiden Anderledes har dagen været for Preben Bang Henriksen. For politikeren måtte nemlig en tur på politistationen i løbet af dagen. Den erfarne Venstre-politiker havde dog ikke selv været på kant med loven. - Jeg har et lille bijob som advokat, så jeg har brugt et par timer på politistationen. Jeg var dog ikke tiltalt selv, men jeg var der for at hjælpe en anden, sagde han til TV2 Nord, da vi talte med ham ude foran hans bopæl i Hasseris i Aalborg. Løbet er kørt Modsat mange andre har han - udover besøget på politistationen - også brugt dagen på at få ryddet op. Når han gør status på, hvordan valgkampen har været, så er svaret klart. - Valgkampen har føltes lang. Lad mig sige det sådan. Den har nok også været en uge længere end flere af de andre, så det gør ikke noget, at det er ved at være overstået, lyder det fra Preben Bang Henriksen, som har siddet i Folketinget siden 2011. Ifølge politikeren er valgdagen måske ikke helt så spændende at følge som for år tilbage grundet de næsten daglige meningsmålinger. Og netop på grund af disse er han ikke videre optimistisk på Venstres vegne. Er du nervøs for i aften? - Naaaarh. På det personlige plan er man altid lidt nervøs, men det afklarer sig først i morgen, når de personlige stemmer er talt op. På det partimæssige plan tror jeg, at løbet er kørt. Der tror jeg ikke, at det bliver meget anderledes, end vi har set i meningsmålingerne, siger han, inden han fastslår, at Danmarksdemokraterne og Moderaterne nok har kapret en del af Venstres vælgere fra de seneste valg. Fejrer valgaften med bøffer og rødvin Selvom Preben Bang Henriksen har været mange år i politik, så har særligt én ting overrasket ham i denne valgkamp. - Normalt kommer der et tema for hver valgkamp. Det er lidt udeblevet den her gang. Det har i stedet handlet rigtig meget om bogstaver, og om hvem der vil samarbejde med hvem, fortæller han. Trods mindre opløftende meningsmålinger har han helt styr på, hvordan demokratiets festdag skal fejres. - Vi skal have et par gode bøffer og en flaske rødvin. Min bror kommer om lidt, og så vi skal rigtig hygge os og følge med i valget, siger han.

Referat:
Preben Bang Henriksen (V) tilbragte en del af valgdagen et sted, som de færreste ønsker at ende.